Neuvoston lausunto, annettu 12 päivänä maaliskuuta 2001, Belgian tarkistetusta vakausohjelmasta vuosiksi 2001-2005



Virallinen lehti nro C 109 , 10/04/2001 s. 0002 - 0002



Neuvoston lausunto, annettu 12 päivänä maaliskuuta 2001, Belgian tarkistetusta vakausohjelmasta vuosiksi 2001-2005 (2001/C 109/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT SEURAAVAN LAUSUNNON: Neuvosto tarkasteli 12 päivänä maaliskuuta 2001 Belgian vuonna 2000 tarkistettua lähentymisohjelmaa, joka kattaa ajanjakson 2001-2005. Kahden viime vuoden aikana kokonaistuotanto kasvoi enemmän kuin vuonna 1999 tarkistetussa vakausohjelmassa odotettiin, 2,7 prosenttia vuonna 1999 ja 3,8 prosenttia vuonna 2000. Tämän seurauksena julkisen talouden alijäämä supistui 0,7 prosenttiin suhteessa BKT:hen vuonna 1999, ja tuoreimpien arvioiden mukaan rahoitusasema saavutti tasapainon vuonna 2000. Julkisen talouden velkasuhde pieneni 5,5 prosenttiyksikköä ja oli 110,6 prosenttia suhteessa BKT:hen vuonna 2000. Neuvosto toteaa, että nämä tulokset ovat sekä sen vuonna 1999 tarkistetusta ohjelmasta antaman lausunnon että talouspolitiikan laajojen suuntaviivojen mukaisia. Vuonna 2000 tarkistettu vakausohjelma perustuu makrotalouden skenaarioon, jossa oletuksena on reaalisen BKT:n trendikasvu, joka arvioidaan 2,5 prosentiksi vuosina 2001-2005. Tämä varovainen lähestymistapa on ymmärrettävä, mutta neuvosto katsoo, että ainakin vuosien 2001 ja 2002 osalta jotkin ennusteet ovat nykyisin aiempaa korkeampia. Tarkistetussa vakausohjelmassa ennustetaan julkisen talouden ylijäämän olevan 0,2 prosenttia suhteessa BKT:hen vuonna 2001 ja kasvavan 0,7 prosenttiin vuonna 2005, kun taas julkisen talouden velkasuhteen ennustetaan alenevan 22 prosenttiyksikköä suhteessa BKT:hen, 88 prosenttiin vuonna 2005. Neuvosto toteaa, että julkisen talouden rahoitusasemaa koskevia ennusteita pidetään tarkistetussa ohjelmassa tavoitteina, joihin olisi päästävä, vaikka talouden toimeliaisuus vähenisikin. Neuvosto pitää onnistuneena julkisen talouden strategiaa, joka perustuu pääosin julkisen talouden suuren perusylijäämän luomiseen, niin että se olisi vuodessa yli 6 prosenttia suhteessa BKT:hen. Tämä strategia, jota on toteutettu onnistuneesti viime vuosina, soveltuu erityisesti Belgian tapaukseen, jossa julkisen talouden velka on edelleen hyvin suuri. Neuvosto toteaa, että kaikkein tärkeimpänä tavoitteena on jatkuvasti suuren valtiovelan vähentäminen. Neuvosto toteaa, että tarkistetun ohjelman mukaan suuren perusylijäämän luomiseen tarvittava menojen hillintä syntyy jo siitä, että sovelletaan 1,5 prosentin enimmäismäärää muiden kuin korkomenojen reaaliseen lisäykseen I alueella (liittovaltion menot ja sosiaaliturva). Se toteaa myös, että tässä yhteydessä julkisen talouden liikkumavarojen, jotka arvioidaan 1,3 prosentiksi suhteessa BKT:hen vuonna 2005, odotetaan olevan käytettävissä veronalennusten ja valikoitujen menojen rahoittamiseen. Neuvosto tunnustaa, että pitkään tarvittujen julkisen talouden rajoitteiden jälkeen Belgiassa tulisi ottaa huomioon useita politiikan osa-alueita, kuten erityisesti työhön kohdistuvien verojen huojentaminen ja työllisyyspolitiikka. Neuvosto katsoo kuitenkin, että julkisen talouden menojen hillintä on edelleenkin asetettava etusijalle, ja kehottaa Belgian hallitusta noudattamaan jo vuonna 2001 muille kuin korkomenoille asetettua 1,5 prosentin reaalista rajaa. Julkisen talouden liikkumavarojen kohdentamista on seurattava tiiviisti, jotta tätä rajaa noudatetaan. Koska julkisen talouden velka on suuri ja koska julkinen talous kohtaa pitkällä aikavälillä huomattavia haasteita, neuvosto suosittaa lisäksi, että odotettua suuremmasta BKT:n reaalikasvusta mahdollisesti saatavat lisätulot suunnattaisiin velan vähentämiseen. Neuvosto kannattaa vakausohjelman tarkistuksessa kuvailtuja rakenneuudistuksia, ja erityisesti niitä, joilla pyritään parantamaan työllisyysastetta, sekä politiikkaa, jolla pyritään turvaamaan julkisen talouden pitkäaikainen kestävyys. Neuvosto pitää tervetulleena joulukuussa 2000 liittohallituksen, yhteisöjen ja alueiden kesken tehtyä sopimusta, jolla pyritään varmistamaan julkisen talouden sopeuttaminen ja kestävä julkinen talous keskipitkällä aikavälillä hallinnon kaikilla tasoilla. Neuvosto pahoittelee sitä, että vakausohjelma ei sisältänyt tietoja suunnitellusta kokonaismenojen ja -tulojen suhteesta sekä eräistä julkisten menojen luokista, kuten eläke- ja terveydenhuoltomenoista ja julkisista investointimenoista. Neuvosto suosittaa, että seuraavissa vakausohjelmissa esitetään yksityiskohtaisemmat ennusteet, jotta arviointi voi tapahtua täydellisten tietojen pohjalta. Neuvosto katsoo, että Belgian julkisen talouden saavutukset vastaavat jo vuonna 2000 vakaus- ja kasvusopimuksen vaatimuksia ja tekevät niin koko vuonna 2000 tarkistetun ohjelman kattaman kauden ajan. (1) EYVL L 209, 2.8.1997, s. 1.